S-39/2009

Mál þetta, sem dómtekið var þann 3. mars s.l., er höfðað hér fyrir dómi með tveimur ákæruskjölum, útgefnum 27. janúar og 2. febrúar sl., á hendur X. Með heimild í 169. gr. laga um meðferð sakamála nr. 88, 2008, voru málin sameinuð í eitt.

Ákæruskjal ríkissaksóknara, útgefið 27. janúar 2009.

Með þessu ákæruskjali er mál höfðað á hendur ákærða, X, fyrir hegningarlagabrot framin að kvöldi mánudagsins 23. júní 2008 á Akureyri:

„1. Fyrir eignaspjöll, með því að hafa sparkað upp dyrum að íbúð á efri hæð að Kaupvangsstræti 21, með þeim afleiðingum að dyrakarmur brotnaði.

2. Fyrir brot gegn valdstjórninni, með því að hafa hótað lögreglumönnunum [A] og [B], líkamsmeiðingum og lífláti í kjölfar atviks sem getið er um í 1. ákærulið, þegar þeir höfðu afskipti af ákærða vegna skyldustarfa sinna. Hótanirnar viðhafði ákærði á vettvangi, í lögreglubifreið á leið á lögreglustöðina við Þórunnarstræti og í fangaklefa lögreglustöðvarinnar en þar hafði ákærði einnig í sömu hótunum við [C] fangavörð.

Telst brota ákærða samkvæmt 1. ákærulið varða við 1. mgr. 257. gr. almennra hegningarlaga nr. 19/1940, en samkvæmt 2. ákærulið við 1. mgr. 106. gr. sömu laga, sbr. 1. gr. laga nr. 25/2007.

Þess er krafist að ákærði verði dæmdur til refsingar og til greiðslu alls sakarkostnaðar.

Bótakrafa.

Af hálfu G-kvk-ef H-kvk-ef V-kvk-ef f.h. Vátryggingafélags Íslands hf. er þess krafist að ákærði verði dæmdur til greiðslu bóta að fjárhæð kr. 177.068, auk vaxta samkvæmt 7. gr. vaxtalaga og síðan dráttarvaxta samkvæmt III. kafla vaxtalaga til greiðsludags.“

Ákæruskjal lögreglustjórans á Akureyri, útgefið 2. febrúar 2009.

Með þessu ákæruskjali er mál höfðað á hendur ákærða X og ungmennunum E og Þ fyrir fíkniefnalagabrot sem framin voru laugardagskvöldið 1. nóvember 2008. Er sakarefninu gagnvart ákærða X lýst þannig;

„fyrir að hafa verið með í vörslum sínum 0,08 grömm af amfetamíni og 0,19 grömm af tóbaksblönduðu hassi, þegar lögreglan handtók hann fyrir utan Strandgötu 25 á Akureyri.

... brot ákærðu telst varða við 2. gr., sbr. 5. gr. og 6. gr. laga um ávana- og fíkniefni nr. 65/ 1975, með síðari breytingum og 2. gr. sbr. 14. gr. reglugerðar um ávana- og fíkniefni og önnur eftirlitsskyld efni, nr. 233/2001, með síðari breytingum.

Þess er krafist að ákærðu verði dæmd til refsingar, til greiðslu alls sakarkostnaðar og að sæta upptöku á ofangreindum haldlögðum fíkniefnum sem tilgreind eru í efnaskýrslum lögreglu nr. 14.776, 14.777 og 14.778, skv. 6. mgr. 5. gr. laga nr. 65/1974 og 2. mgr. 14. gr. reglugerðar nr. 233/2001.“

Þáttur meðákærðu E og Þ var við þingfestingu málsins þann 3. mars sl. skilinn frá þætti ákærða, sbr. heimildarákvæði 169. gr. laga nr. 88, 2008.

Skipaður verjandi, A-kk-nf S-kk-nf héraðsdómslögmaður krefst vægustu refsingar ákærða til handa og að lýstri bótakröfu verði vísað frá dómi vegna vanreifunnar. Þá krefst lögmaðurinn hæfilegrar málflutningsþóknunar.

Málavextir.

Hér fyrir dómi hefur ákærði skýlaust játað sakargiftir líkt og þeim er lýst í framangreindum ákæruskjölum. Játning ákærða er í samræmi við rannsóknarskýrslur lögreglu, þ.á.m. ljósmyndir og framburðarskýrslur.

Mál þetta var rekið með hliðsjón af 164. gr. laga um meðferð sakamála nr. 88, 2008. Með vísan til þessa og játningar ákærða þykir sök hans nægjanlega sönnuð. Háttsemi ákærða er rétt heimfærð til laga- og reglugerðarákvæða í ákæruskjölum.

Samkvæmt vottorði sakaskrár ríkisins var ákærði á árunum 2005 og 2006 þrívegis sakfelldur fyrir minniháttar fíkniefnalagabrot og gert að greiða sektir. Að auki hefur ákærði fimm sinnum frá árinu 2002 gengist undir sáttir hjá lögreglustjóra og fyrir dómi vegna umferðarlagabrot, síðast þann 19. nóvember sl. og var hann þá sektaður um 180.000 kr, en jafnframt sviptur ökurétti í tvö ár.

Refsingu ákærða nú ber að ákvarða með hliðsjón af reglum 77. og 78. gr. almennra hegningarlaga nr. 19, 1940 og þykir hún hæfilega ákveðin tveggja mánaða fangelsi og 30.000 króna sekt til ríkissjóðs.

Með hliðsjón af skýlausri játningu ákærða og iðran, að hann hefur ekki áður verið sakfelldur fyrir hegningarlagabrot svo og þess að nokkur breyting hefur orðið á högum hans allra síðustu mánuði, en hann hefur m.a. leitað sér aðstoðar vegna vímuefnafíknar, þykir rétt m.a. með vísan til ákvæða 5. tl. 1. mgr. 70. gr. hegningarlaganna, að fresta fullnustu fangelsisrefsingarinnar og skal hún niður falla að liðnum tveimur árum frá uppkvaðningu dómsins að telja haldi hann almennt skilorð 57. gr. almennra hegningarlaga nr. 19, 1940, sbr. 4. gr. laga nr. 22, 1955.

Greiði ákærði ekki nefnda sekt innan fjögurra vikna frá birtingu dómsins að telja skal tveggja daga fangelsi koma í hennar stað.

Taka ber til greina kröfu ákæruvalds um upptöku á 0,08 grömmum af amfetamíni og 0,19 grömmum af tóbaksblönduðu hassi, sbr. efnaskrá lögreglu nr. 14.776, sem lögregla lagði hald á við rannsókn málsins, eins og nánar greinir í dómsorði.

Skaðabótakröfu Vátryggingafélags Íslands hf. ber með vísan til kröfu ákærða að vísa frá dómi sökum vanreifunar, en til þess er og að líta að kröfunni var ekki fylgt eftir hér fyrir dómi þrátt fyrir viðvörun þar um í ábyrgðartilkynningu til bótakrefjanda.

Ákærði greiði málsvarnarþóknun skipaðs verjanda síns, A-kk-ef S-kk-ef héraðsdómslögmanns 74.700 krónur, að meðtöldum virðisaukaskatti.

Engan annan kostnað leiddi af rekstri málsins samkvæmt yfirlýsingu fulltrúa ákæruvalds fyrir dómi, B-kk-ef M-kk-ef M-kk-ef sýslumannsfulltrúa.

Dóm þennan kveður upp Ó-kk-nf Ó-kk-nf héraðsdómari.

D Ó M S O R Ð :

Ákærði, X, sæti tveggja mánaða fangelsi, en fresta skal fullnustu refsingarinnar og hún niður falla að liðnum tveimur árum frá uppkvaðningu dómsins að telja haldi hann almennt skilorð 57. gr. almennra hegningarlaga nr. 19, 1940, sbr. 4. gr. laga nr. 22, 1955.

Ákærði greiði 30.000 króna sekt til ríkissjóðs innan fjögurra vikna frá birtingu dómsins að telja en sæti ella fangelsi í tvo daga.

Upptæk eru gerð til ríkissjóðs 0,08 grömm af amfetamíni og 0,19 grömm af tóbaksblönduðu hassi, sbr. efnaskrá lögreglu nr. 14.776.

Skaðabótakröfu Vátryggingafélags Íslands hf. er vísað frá dómi.

Ákærði greiði málflutningsþóknun skipaðs verjanda síns, A-kk-ef S-kk-ef héraðsdómslögmanns, 74.700 krónur.